Avengers: Age of Ultron

„Avengers: Age of Ultron“ (oʻzbekcha manbalarda „Qasoskorlar: Ultron davri“ oʻlaroq maʼlum) — 2015-yilda chiqarilgan superqahramonlik filmi; „Marvel kinematografiya koinoti“ (MKK) mediafranshizasidagi oʻn birinchi film; „The Avengers“ (2012) filmining davomi. Marvel Comics komikslaridagi ayni nomli superqahramonlar jamoasiga asoslangan. Marvel Studios tomonidan ishlangan, Walt Disney Studios Motion Pictures tomonidan esa tarqatilgan. Filmga Joss Whedon rejissyorlik qilgan. Bosh rollarni Robert Downey Jr., Chris Hemsworth, Mark Ruffalo, Chris Evans, Scarlett Johansson, Jeremy Renner, Don Cheadle, Aaron Taylor-Johnson, Elizabeth Olsen, Paul Bettany, Cobie Smulders, Anthony Mackie, Hayley Atwell, Idris Elba, Linda Cardellini, Stellan Skarsgård, James Spader va Samuel L. Jackson ijro etgan.

„Avengers: Age of Ultron“ premyerasi 2015-yilning 13-aprelida Gollivudda boʻlib oʻtgan. Umumjahon boʻylab kinoprokatlarda $1,4 milliard mablagʻ toʻplab, oʻsha vaqtda tarixdagi beshinchi eng kassabop filmga, 2015-yilning esa toʻrtinchi eng kassabop filmiga aylangan. Filmning sikvellari — „Avengers: Infinity War“ va „Avengers: Endgame“ mos ravishda 2018- va 2019-yilda chiqarilgan.

Syujeti 
Tony Stark, Thor, Bruce Banner, Steve Rogers, Natasha Romanoff, Clint Bartondan iborat „Qasoskorlar“ jamoasi  „Hydra“ bazasiga hujum qiladi. Jamoa „Hydra“ kuchlari tomonda kurashayotgan egizaklar – Pietro (tovush tezligidan yuqori tezlikda harakatlana oladi) va Wanda Maximofflar (telepatik va telekinetik qobiliyatlarga ega) bilan toʻqnash keladi. Rogers „Hydra“ bosh qoʻmondoni Wolfgang von Struckerni magʻlub qiladi, Stark esa Lokining skipetrini qoʻlga kiritadi.

Stark va Banner skipetrdagi tosh ichida sunʼiy intellekt borligini aniqlab, undan yashirincha Stark taklif etgan „Ultron“ dasturini yaratishda foydalanishadi. Ultron Yerni saqlab qolish uchun insoniyatni yoʻq qilish zarur degan fikrga kelib, Starkning J.A.R.V.I.S. deb ataluvchi sunʼiy intellektini yoʻq qiladi, „Qasoskorlar“ga hujum qiladi, skipetrni oʻgʻrilaydi va oxirida Sokoviyaga qochib ketadi. Sokoviyada Ultron Struckerning bazasidagi resurslardan oʻzining boshlangʻich versiyada yaratilgan tanasini takomillashtirishda hamda robot dronlar armiyasini tuzishda foydalanadi. Struckerni oʻldirgach esa Starkdan oʻch olish istagida yurgan Maximofflarni oʻz safiga qoʻshib oladi (sababi Maximofflarning ota-onasi Starkga tegishli kompaniya ishlab chiqargan qurol-yarogʻ bilan oʻldirilgan boʻladi). Soʻngra, uchovlon vibraniumni qoʻlga kiritish maqsadida Yoxannesburgdagi kontrabandist  boshchiligidagi baza tomon yoʻl oladi. U yerda „Qasoskorlar“ Ultron va Maximofflarga hujum qiladi, ammo Wanda jamoa aʼzolarining xayollariga vahimali oʻylar yuborish orqali ularni yengadi. Natijada Banner Hulkga aylanib, shahar tomon ketadi. „Hulkbuster“ bronini kiygan Stark uni toʻxtatishga muvaffaq boʻladi.

Shahardagi vayronagarchiliklarga nisbatan odamlarning salbiy reaksiyalari hamda Wandaning gallyutsinatsiyalari qoʻzgʻatgan vahimali oʻylar „Qasoskorlar“ni Bartonning fermasida yashirinishga majbur etadi. Thor Wanda qoʻzgʻatgan gallyutsinatsiyalarda koʻrgan apokaliptik kelajak haqida jiddiy oʻylab koʻrish uchun doktor Erik Selvig bilan uchrashgani joʻnab ketadi. Bu orada Nick Fury kelib, jamoani Ultronni toʻxtatish rejasini tuzishga undaydi. Seulda Ultron Lokining skipetridan foydalangan holda „Qasoskorlar“ jamoasi doʻsti boʻlgan Helen Choning ongi ustidan nazoratni qoʻlga oladi. Ultron va Cho sintetik toʻqima texnologiyasi, vibranium va skipetrdagi toshdan foydalanib, yangi tana yaratishadi. Ultron oʻzini yangi tanaga yuklaganida, Wanda uning ongini oʻqish imkoniyatiga ega chiqadi; Maximofflar Ultronning insoniyatni yoʻq qilish rejasi haqida bilib olishadi va unga qarshi chiqishadi. Rogers, Romanoff va Barton Ultron bilan jang qilib, sintetik tanani qoʻlga kiritishadi, ammo Ultron Romanoffni asirga oladi. Stark va Banner hali ham ishlayotgan J.A.R.V.I.S.ni yashirincha sintetik tanaga yuklashganda, bundan norozi boʻlgan „Qasoskorlar“ aʼzolari oʻzaro janjallashishadi.

Thor tanani jonlantirishga/faollashtirishga yordamlashish uchun yetib keladi va jamoaga tananing peshonasidagi tosh oltita Cheksizlik toshlaridan biri — „Aql toshi“ ekanligi haqida soʻzlab beradi. Jonlangan tana oʻzini „Vision“ deb ataydi va Thorning bolgʻasini koʻtarib, jamoaning ishonchiga kiradi. Vision va Maximofflar „Qasoskorlar“ bilan birga Sokoviyaga boradi. Sokoviyada Ultron qolgan vibraniumdan foydalanib mamlakat poytaxtining katta qismini osmonga koʻtarib, yer bilan bitta qilishga qodir qurilma yaratadi. Banner Romanoffni qutqaradi. „Qasoskorlar“ Ultron armiyasi bilan jang qilishadi. Bu orada Fury Maria Hil, James Rhodes va Q.A.L.Q.O.N. agentlari bilan birga  kelib, tinch aholini xavfsiz joyga koʻchiradi.

Pietro Bartonni oʻq otishmasidan himoya qilish chogʻida halok boʻladi. Bundan qattiq gʻazablangan Wanda Ultronning asosiy tanasini yoʻq qilish uchun himoya qilishi kerak boʻlgan joyni tark etadi, natijada Ultronning dronlaridan biri qurilmani ishga tushirishga muvaffaq boʻladi. Shahar bir muddat osmonga koʻtarilib, keyin qulashni boshlaganda, Stark va Thor qurilmani haddan ortiq quvvat bilan toʻldirib, shaharni parcha-parcha qilib tashlaydi. Voqeadan soʻng, Hulk Romanoffni xavf ostiga qoʻyishni istamay,  joʻnab ketadi, Vision esa Ultronning oxirgi qolgan tanasini topib, uni yoʻq qiladi.

Keyinchalik, „Qasoskorlar“ yangi bazani ishga tushirishadi. Thor sodir boʻlgan voqealarni ortida turgan kuchlar haqida koʻproq maʼlumot toʻplash uchun Asgardga ketadi. Rogers va Romanoff „Qasoskorlar“ning yangi aʼzolari — Rhodes, Vision, Sam Wilson va Wandani tayyorlashga kirishadi.

Titrdan keyingi sahnada Thanos qoʻnjli qoʻlqop kiyib, Cheksizlik toshlarini shaxsan oʻzi qoʻlga kiritishga ont ichadi.

Rollarda 
 Robert Downey Jr. – Tony Stark / Temir odam
 Chris Hemsworth – Thor
 Mark Ruffalo – Bruce Banner / Hulk
 Chris Evans – Steve Rogers / Kapitan Amerika
 Scarlett Johansson – Natasha Romanoff / Qora beva
 Jeremy Renner – Clint Barton / Lochin koʻz
 Don Cheadle – James „Rhodey“ Rhodes / War Machine
 Aaron Taylor-Johnson – Pietro Maximoff
 Elizabeth Olsen – Wanda Maximoff
 Paul Bettany – J.A.R.V.I.S. / Vision
 Cobie Smulders – Maria Hill
 Anthony Mackie – Sam Wilson
 Hayley Atwell – Peggy Carter
 Idris Elba – Heimdall
 Linda Cardellini – Laura Barton
 Stellan Skarsgård – Erik Selvig
 James Spader – Ultron
 Samuel L. Jackson – Nick Fury

Musiqasi

Manbalar

Havolalar  

 
 
 

2015-yil filmlari
AQSh filmlari
Superqahramonlar haqidagi AQSh filmlari
AQSh 3D filmlari
AQSh ilmiy fantastik filmlari
AQSh jangari filmlari
AQSh sarguzasht filmlari
Marvel kinematografiya koinoti filmlari
Ingliz tilidagi filmlar
IMAX filmlar